
Megint színház: A Játék a kastélyban mint a metateatralitás dramaturgiája

A dolgozat azt a visszatérő, kifejtetlen szakirodalmi megfigyelést tágítja átfogó olvasattá, hogy Molnár Ferenc Játék a kastélyban című drámája a színház a színházban alakzatával él. Ebben az értelmezésben a szereplők dramaturgiai státuszukban esztétikai szerepek potenciális hordozói, amelyeket a foucault-i szerzőfunkció fogalmának kiterjesztéseivel vélünk leírhatónak. Ebben az értelemben véve a mű dramaturgiai folyamata úgy foglalható össze, hogy a szerzői, előadói és a nézői funkció először különválik egymástól az egyes alakok viselkedésében, majd bizonyos dramaturgiailag jelölt kompetenciák mentén a megfelelő figurához rendelődik hozzá. A viszonyrendszer alakulása a metateatralitás szempontjából a teljes diszfunkcionalitástól és rendezetlenségtől egy színházmodell manifesztálásáig jut el. A dráma diskurzusainak részletes interpretációja azért indokolja ezt a hipotézist, mert a mű nagyobb hányadát alkotó, egy szociokulturális olvasat számára fabularizálhatatlan jelegyüttest is képes lehet szóra bírni, amelyet a műfajtörténeti konvenciók uralta játékhagyomány, s azt követve az írott recepció is csak periferikusan tudott érinteni.



